15 אלף רצים ישתתפו היום במרתון י-ם - חינוך וחברה - הארץ
15 אלף רצים ישתתפו היום במרתון י-ם
במשתתפים כ-1,500 רצים ממדינות בחו"ל. כבישים רבים ברחבי הבירה ייסגרו לתנועת כלי רכב
16.03.2012 10:00 עודכן ב: 12:44
היום בבוקר יתקיים מרתון ירושלים הבינלאומי השני. 15 אלף רצים, בהם כ-1,500 משתתפים מ-50 מדינות, צפויים להשתתף בחמישה מקצים השונים. כבישים רבים ברחבי העיר ייחסמו והנהגים צפויים לסבול מפקקי תנועה. חלק ממוסדות החינוך לא יפעלו.
נקודת הזינוק למרתון המלא (42.2 קילומטרים) תהיה סמוך לכנסת והסיום יהיה בגן סאקר. בנוסף, יתקיימו מקצה לחצי מרתון, מרוץ ל-10 קילומטרים ומקצים עממיים. מסלול הריצה יחלוף בעיר העתיקה, לאורך החומות, סמוך לבריכת הסולטן, משכנות שאננים, הר ציון, רחביה, המושבה הגרמנית, טיילת ארמון הנציב, גבעת התחמושת, הר הצופים, הר הזיתים וכן לאורך עשרות רחובות, בעיקר במרכז העיר.
התחבורה הציבורית תושבת בחלק מהעיר ומסלול הרכבת הקלה יפוצל לשניים: מסלול 1 מחיל האוויר עד גבעת התחמושת ומסלול 2 מהתחנה המרכזית עד הר הרצל. חלק מהצירים נסגרו כבר בלילה ועד שעות הצהריים הם צפויים לשוב ולהיפתח. בעיריית ירושלים הביעו שביעות רצון מהביקוש העולמי למרתון.